**Farské oznamy**

**34. nedeľa v období cez rok B – Krista Kráľa (21. 11. 2021)**

|  |  |  |
| --- | --- | --- |
| Pondelok | Sv. Cecílie, panny a mučenice |  |
| Utorok |  |  |
| Streda | Sv. Ondreja Dung-Laka a spol. |  |
| Štvrtok | Sv. Kataríny Alexandrijskej, panny a mučenice |  |
| Piatok |  |  |
| Sobota |  | 16.00 Oblazov |
| Nedeľa | Prvá adventná nedeľa | 8.00 a 10.30 |

Pre kontakt s pozitívnou osobou na Covid 19 sú sv. omše slávené iba súkromne do doručenia výsledkov testov. Ostatné vhodne oznámim. Úmysly sv. omší budem sláviť tak ako sú napísané.

Dnes sme slávili nedeľu Krista Kráľa a uzatvorili sme ňou cirkevný liturgický rok.

Ak Pán Boh dá, tak na budúci rok by bola v našej farnosti vyslúžená **sviatosť birmovania**. **Záujemcovia si môžu prihlášku vyzdvihnúť v sakristii po sv. omši. Vek na začatie kurzu je druháci na strednej škole a starší**. Zvolil som ho preto tak, aby som sa mohol s vami lepšie spoznať a tí, ktorí sú mladší sa nemusia báť, lebo ak Pán dá, tak ďalšia príprava na sv. birmovania by bola nie o štyri ale o dve roky, tak aby ste to stihli v rámci strednej školy.

Pri príležitosti 5. svetového dňa chudobných a sviatku sv. Martina Diecézna charita Žilina prináša do Žilinskej diecézy symbolické platidlo **Hlinený dukát**. Hlinený dukát si môžete zakúpiť v zariadeniach Charity alebo v automatoch v Žiline, Čadci a Martine. Darovaním dukátu núdznemu mu pomôžete zabezpečiť si teplé jedlo, nocľah, pranie... prípadne potravinový balíček v zariadeniach Diecéznej charity Žilina. Podporte projekt Hlinený dukát cez [www.charitaza.sk](http://www.charitaza.sk) , pomôžete spolu s nami chudobným, ktorí sú okolo nás.

Na budúcu nedeľu bude zbierka na charitu.

Bohuznámi prispeli na rekonštrukciu kostola 400 eurami. Nech Pán odmení vašu štedrosť.

Ďakujem za upratovanie v kostole. V prácach budeme pokračovať v rámci možností.

Chcem sa poďakovať za vaše modlitby, za pomoc pri rekonštrukcii nášho kostola, obety, finančnú podporu našej farnosti za upratovanie a výzdobu kostola a na budúci týždeň prosím o upratovanie pastoračného centra skupinu č.8.

Viete, že pandemická situácia sa stále zhoršuje. Chcem vás poprosiť o dodržiavanie opatrení a ochranu zdravia. Ak by sa niekto necítil zdravý, prosím, aby radšej uprednostnil sledovanie sv. omše doma. Pripájam vyhlásenie našich otcov biskupov zo 16.11. 2021 v plnom znení:

"Drahí bratia a sestry, obraciame sa na vás s prosbou o vypočutie, aby naše kresťanské spoločenstvo v dôležitej chvíli zaujalo správny postoj. Sledujeme rastúce počty nakazených a zomierajúcich na Covid a zároveň rastúci počet vyčerpaných lekárov a zdravotníkov, z čoho hrozí bezprostredný kolaps nemocníc. Sme presvedčení, že práve očkovanie je veľká

pomoc pre zastavenie pandémie a pre záchranu tisícok ľudských životov. Zaočkovaním chránime nielen seba, ale aj druhých. Tak ako to vyjadril Svätý Otec: zaočkovať sa je prejavom lásky voči blížnemu. Kto pochybuje, nech sa rozhodne práve preto, že kresťanským povolaním je starať sa nielen o seba ,ale aj o blížnych a pomáhať im na ceste života. Naberme odvahu a spravme tento krok z lásky k druhým, k slabším, k ohrozeným. Naliehame na kňazov, aby šírili správnu osvetu, aby nabádali v prospech očkovania a zároveň dodržiavali hygienické pravidlá. To je v čase šíriacej sa choroby konkrétnym a zrelým prejavom našej viery v Boha, ktorý nám zveril svet i blížnych do opatery. A to je aj skutočným prejavom nášho uvedomelého, konzistentného postoja za život.

Vypočujte, drahí bratia a sestry, tento náš hlas a modlite sa i povzbudzujte spolu s nami, aby si ľudia nezatvrdzovali svoje srdcia a neodmietali prostriedok, ktorý máme na pomoc v utrpení.  
  
Žehnajú vám vaši katolícki biskupi Slovenska."

Otec biskup Tomáš nám poslal poďakovanie za zbierku na katedrálu, ktorá dosiahla 89,144,01 eur.

Pre prerábku v našom kostole, sv. omše v týždni mávame v pastoračnom centre a v nedeľu v dome smútku.

Želám vám peknú nedeľu.